Путин Владимир Къэбэрдей-Балъкъэрыр фIыуэ елъагъу
Совет зэманым цIэрыIуэу щыта «Артек» сабий зыгъэпсэхупIэм щызэхуэсащ «Зыгъэпсэхугъуэ ин» цIэр зезыхьэ зэхьэзэхуэм хэтахэр. Мы гъэм абы хиубыдащ 5 - 7-нэ классхэм щIэсхэри. Финалым нэсахэм язщ КъБР-м щыщ Кумыщ Сафие.
Урысейм и Президент Путин Владимир зэпеуэм и кIэух Iыхьэм нэса сабийхэм видеоконференц IэмалкIэ защыхуигъазэм, къэрал лIыщхьэм епсэлъэну хуит ящIа хъыджэбз цIыкIум жиIащ:
«Сэлам узох, Владимир Владимир и къуэ. Япэрауэ, зыкъозгъэцIыхуну сыхуейщ. Сэ Кумыщхэ сарейщ, си цIэр Сафиещ. Дыгъуасэ си ныбжьыр илъэс 12 ирикъуащ. Сэ икъукIэ насыпыфIэ срохъу сыкъыщалъхуа махуэр «Артек» хуэдэ мы щIыпIэ телъыджэм къыщизгъэхьэну къызэрысхуихуам. Сэ Къэбэрдей-Балъкъэрым, Налшык къалэм сыщыщщ. Си къалэр дахащэщ, ар Урысейм щыщ псоми яцIыхун хуейуэ къызолъытэ».
«Пэжщ жыпIэр. ЩIыпIэ дахащэщ фи республикэм иубыдыр, - къыдиIыгъащ Путиным хъыджэбз цIыкIум и псалъэр. - Сэ зэкъым-тIэукъым абы сызэрыщыIар, куэдрэ лъэрыжэкIэ къыщызжыхьащ фи къурш гъуэзэджэхэм. Япэу а щIыпIэм сыкъыщыщыхутам сигу къэкIар сощIэж. Дыгъэр лъагэу уафэгум иту, уафэр къабзэу махуэ гуакIуэти, асыхьэтым сигу къэкIат: «Иджыри къэс сыту мыр сымылъэгъуарэ, сытуи сехъулIа иджыпсту мы дахагъэм сыIуплъэн хуэдэу си гъащIэр къызэрекIэрэхъуэкIар. Фи щIыналъэм сехъуэпсауэ сыкъэкIуэжауэ щытащ абы щыгъуэ».
Хъыджэбз цIыкIум Президентым жриIэжащ ди республикэм теухуа проект игъэхьэзыру ар зэпеуэм зэрыригъэхьар. «А жыхуэпIэм, Iуэху дахитI щызэтрихьащ мыбдежым. Зыр бгъэхьэзыра лэжьыгъэр екIуу утыку зэрипхьэфарщ, ар уэ къыбдалъхуа Iэзагъщ. ЕтIуанэр ипэм деж зи гугъу щытщIаращ: ар фи щIыналъэм и дахагъырщ».
Сафие и адэ-анэхэу Еленэрэ Зауррэ, фIыуэ илъагъу и шыпхъу нэхъыжь Маринэ сымэ фIыщIэ яхуищIащ а зэпеуэм хэтынымкIэ къазэрыдэIэпыкъуам папщIэ. «Сэри уи фIыщIэ псалъэхэр бдызоIыгъ!» - къыхэуващ хъыджэбз цIыкIум и псалъэ гуапэм Президентыр.
ХъыбарыфIым пэджэжащ КъБР-м и УнафэщI КIуэкIуэ Казбеки. «Езы Сафие, хъыджэбз цIыкIум и адэ-анэм гурэ псэкIэ сохъуэхъу апхуэдэ ехъулIэныгъэм зэрынэсыфам папщIэ. Гугъу зэрызевгъэхьам, ди щIыналъэр фIыуэ зэрыфлъагъум щхьэкIэ фIыщIэ фхузощI», - къритхащ КIуэкIуэ Казбек Инстаграмым щиIэ напэкIуэцIым. - Владимир Владимир и къуэми фIыщIэшхуэ хузощI апхуэдэ псалъэ гуапэхэр къызэрытхужиIам папщIэ».
Чэрим Марианнэ.
